FI Euroopan unionin virallinen lehti CE 78/26

(2004/C 78 E/0028)

KIRJALLINEN KYSYMYS E-1033/03

esittäjä(t): Cristiana Muscardini (UEN) komissiolle

(28. maaliskuuta 2003)

Aihe: Nälänhätä Afrikassa

Komissio on varmaankin tietoinen äskettäin Nairobista lähetetystä tiedonannosta, jossa FAO ilmoitti, että 14 miljoonaa ihmistä — noin 63 miljoonasta asukkaasta — tarvitsee Etiopiassa kiireellisesti elintarvikeapua. Tähän mennessä nälänhädän torjumiseksi toimivat kansainväliset järjestöt ovat saaneet vain 40 prosenttia tarvittavasta vähimmäismäärästä. Varastot loppuvat kesäkuun aikana, vaikka apua vähennetään 12,5 kiloon viljaa henkeä kohden kuukaudessa. Eloonjäämisen kannalta välttämättömänä pidetty määrä olisi kuitenkin 15 kiloa. Prosentuaalisesti katsottuna tilanne on vielä pahempi Eritreassa, jonka 3,5 miljoonasta asukkaasta 2 miljoonalla ei ole riittävästi ruokaa. Nykyiset varastot riittävät enintään huhtikuun loppuun asti. Yli 28 prosenttia alle viisivuotiaista lapsista kärsii vakavasta aliravitsemuksesta. Lisäksi Eritreassa kuolee karja valtavaan kuivuuteen, joka on piinannut aluetta jo neljän vuoden ajan.

Voisiko komissio näin ollen:

1. antaa tietoja Etiopialle ja Eritrealle annetusta avusta?

2. kertoa, mitä aloitteita se on tehnyt tai aikoo tehdä yhteisymmärryksessä FAO:n kanssa tuotannon elvyttämiseksi, ottaen huomioon, että viljasadot ovat heikentyneet (4/5 vähemmän kuin edellisen vuosikymmenen keskituotanto)?

3. ilmoittaa, olisiko tämän tavoitteen saavuttamiseksi sen mielestä aiheellista edistää maanviljelijöiden kouluttamista käyttämään erityisesti maan muokkaukseen kehitettyä tekniikkaa?

4. kertoa, pitääkö se ensisijaisena edistää yhteistyössä kuivuudesta kärsivien maiden hallitusten ja muiden kansainvälisten humanitaaristen järjestöjen kanssa hankkeita, joiden tarkoituksena on pohjavesi-varastojen tutkiminen ja mahdollinen hyödyntäminen?

5. ilmoittaa, onko komissiolla myös tätä tarkoitusta varten yhteistyötä kyseisillä Afrikan alueilla toimivien yleishyödyllisten järjestöjen kanssa varsinaisten humanitaarisen avun toimien lisäksi?

Poul Nielsonin komission puolesta antama vastaus

(8. toukokuuta 2003)

Komissio on kyllä tietoinen YK:n elintarvike- ja maatalousjärjestön raportista, joka koskee nykyistä Etiopian elintarvikekriisiä, vaikka se ei olekaan yhtä mieltä raportissa väitetystä kriisin koettelemien ihmisten määrästä (jota korjattiin Etiopian osalta 11,3 miljoonaan joulukuussa 2002) eikä tästä syystä myöskään perille saadun avun prosenttiosuudesta. Väite, jonka mukaan yli 28 prosenttia alle viisivuotiaista lapsista kärsii vakavasta aliravitsemuksesta Eritreassa on myös erittäin epäilyttävä ja on valitettavasti osoitus tiettyjen asianomaisten kumppaneiden taipumuksesta antaa liioiteltu kuva katastrofitilanteista.

Tästä huolimatta Afrikan sarven elintarvikekriisi on luonnollisesti hyvin todellinen, vaikka se ei — merkittävästi parantuneen ennakkovaroitusjärjestelmän ja rahoittajien runsaiden lahjoitusten ansiosta — olekaan kehittynyt katastrofaaliseksi nälänhädäksi, jollaisia on koettu aikaisemmin.

Komissio on itse osallistunut ennen näkemättömällä tavalla Etiopian ja Eritrean kriisin torjuntaan ja rahoittanut yhdessä jäsenvaltioiden kanssa noin 35—40 prosenttia arvioiden mukaan vuoden 2003 loppuun mennessä tarvittavasta elintarviketarpeesta. Taulukko lähetetään suoraan arvoisalle parlamentin jäsenelle ja parlamentin sihteeristölle.

Erityisesti Etiopiaa koskeva komission hyvin tärkeä ensisijainen poliittinen tavoite on kuitenkin elintarviketurvan saavuttaminen, koska noin neljän tai viiden miljoonan etiopialaisen arvioidaan, hyväsatoiset vuodet mukaan lukien, jäävän vuosittain rakenteellisista syistä vaille elintarviketurvaa. Tästä syystä komissio on varannut 9. Euroopan kehitysrahaston määrärahoista Etiopialle 54 miljoonan euron määrärahan ohjelmiin, joilla tuetaan elintarviketurvaa. Tällä määrärahalla rahoitettavia ohjelmia nimetään ja arvioidaan parhaillaan, mutta niihin kuuluu todennäköisesti karjan terveyspalvelujen parantaminen, vedenjakelu-pisteiden saatavuuden parantaminen ja tuki viljan markkinointijärjestelmän parantamiselle.

Komissio toimii yhteistyössä ja jatkaa epäilemättä yhteistyötä puutteellisesta elintarviketurvasta kärsivissä Afrikan maissa toimivien hyväntekeväisyysjärjestöjen kanssa tukeakseen elintarviketurvan saavuttamista ja osallistuakseen luonnollisesti humanitaarisiin avustustoimiin.